送吳君遠
作者：陸文圭
朝代：宋

paragraphs: 暨陽幕職無他奇，置薤一本水一盂。
鐘鳴張燭起署事，坐看日落庭西隅。
雁行鉗紙走却立，高懸明鏡分絲銖。
長官堂上口嘯諾，時時隔舍聞歌呼。
荒村人閒花自落，圜扉晝靜草欲蕪。
褰帷使者上治狀，爲出清冰置玉壺。
小兒踉蹡老翁怒，細問代者如君無。
楚苔漬雨古驛寒，酒酣寫出陽關圖。
君行上馬慎勿驅，梅水綠漲南興湖。